ORDE do 24 de maio de 2006 sobre a aprobación definitiva do proxecto de modificación puntual das normas subsidiarias de planeamento do concello de Vilalba (Lugo) na zona da Madanela.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/06/2006

I. Antecedentes.
1. O Concello de Vilalba dispón na actualidade dunhas normas subsidiarias de planeamento aprobadas o 13 de marzo de 1984 e modificadas con data 25 de setembro de 1991.
2. No expediente aparece documentada a realización dos seguintes trámites:
* Antes da aprobación inicial, o concello someteu o expediente ao informe preceptivo (artigo 85.1º da Lei 9/2002), que foi emitido polo director xeral de Urbanismo o 3-6-2005, sinalando unha serie de observacións.
* O Pleno da corporación, en sesión do 18-7-2005, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais La Voz de Galicia e en El Progreso de Lugo dos días 20 e 21 de xullo de 2005, respectivamente, así como no número 140 do Diario Oficial de Galicia, do 21-7-2005.
* Consta un informe emitido pola Consellería de Medio Ambiente con data 28-7-2005, favorable no ámbito das súas competencias.
* Así mesmo, aparecen os informes técnico e xurídico, emitidos, respectivamente, con datas 15 e 20 de setembro de 2005, polo arquitécto técnico e a secretaria municipal, respecto da calidade técnica da modificación e a súa conformidade coa lexislación vixente.
* O expediente foi aprobado provisionalmente polo Pleno do Concello de Vilalba o 30-9-2005.
3. Tendo en conta que o proxecto supón un cambio de clasificación de solo rústico a solo urbanizable, a súa aprobación definitiva require o previo informe favorable da Comisión Superior de Urbanismo de Galicia segundo se dispón no artigo 95 da Lei 9/2002. Sometido á Comisión Superior de Urbanismo, na súa sesión do 15-5-2006 emitiu informe desfavorable á proposta de reclasificación.
4. O proxecto que se somete á aprobación está redactado polo equipo EPTISA, datado no mes de xuño de 2005 e con dilixencias que o identifican como o que foi aprobado provisionalmente polo concello.
5. A modificación é formulada polo Concello de Vilalba e ten por finalidade modificar a ordenación vixente no contorno da área recreativa do río Madanela, próxima ao núcleo urbano da capitalidade de Vilalba. Nas vixentes NSP, o ámbito ao que afecta a modificación está clasificado como solo non urba
nizable normal, solo non urbanizable de protección de espazos naturais e non urbanizable de protección forestal. Ademais, cómpre sinalar que as beiras do río Madanela se atopan incluídas no lugar de importancia comunitaria (LIC) Parga-Ladra-Támoga.
O proxecto de modificación cualifica unha parte do seu ámbito en varias categorías de solo rústico de especial protección (de espazos naturais, forestal, paisaxístico, de infraestruturas e de augas), e clasifica outra parte como solo urbanizable non delimitado de uso residencial. Ademais, cualifícase como sistema xeral de espazos libres unha zona situada nas beiras do río Madanala.
II. Consideracións e fundamentación.
II.1. As razóns de interese xeral que expresa o proxecto de modificación, para os efectos previstos no artigo 94.1º da Lei 9/2002, serían en síntese as seguintes:
* Protección e ordenación de zonas forestais e do contorno do río Madanela (área recreativa), onde actualmente poderían autorizarse usos propios de solo rústico, que o proxecto considera incompatibles coa actual vocación do ámbito.
* Creación de novas dotacións, como consecuencia do desenvolvemento do solo urbanizable residencial.
* Mellora da circulación pola nova dimensión outorgada a unha vía que atravesa o ámbito.
A respecto destas cuestións cómpre indicar que para acadar os obxectivos marcados non é necesario modificar a clasificación do solo:
* Coas actuais clasificacións e o réxime que lles corresponde de conformidade coa disposición transitoria primeira, os terreos quedan sometidos á protección propia do solo rústico.
* A creación de novas dotacións (das que non se expresa cales serían necesarias) poderíase acadar cunha cualificación axeitada, ou mesmo (para algún tipo de usos dotacionais) ao abeiro do réxime de usos autorizables en solo rústico.
* A mellora da rede viaria pode formularse con independencia da reclasificación.
En consecuencia, aínda que algúns dos obxectivos poden considerarse de interese público para os efectos de dar cumprimento ao artigo 94.1º da Lei 9/2002, non é axeitado nin congruente con tales obxectivos o contido da modificación pretendida.
II.2. Polo que se refire especificamente á reclasificación de solo rústico a solo urbanizable, e de acordo co informe emitido para o efecto pola Comisión Superior de Urbanismo de Galicia, considérase que a devandita reclasificación non se atopa xustificada, tal como exixe o artigo 95 da Lei 9/2002, polos seguintes motivos:
* No que atinxe ás cuestións ás que se refire o artigo 95.2º da Lei 9/2002 para que poida ser admi
sible o cambio de clasificación de solo rústico a urbanizable, o proxecto de modificación expresa que na zona na que se pretende a súa reclasificación non existe ningún dos valores aos que fai referencia o artigo 32.2º da Lei 9/2002 para clasificar o solo rústico de especial protección; o cal, en principio, podería descartar a clasificación como solo rústico de protección especial, pero non a de solo rústico de protección ordinaria.
* En relación co anterior, non se achega unha xustificación suficiente relativa ás restantes cuestións que expresan os artigos 15 e 32 da Lei 9/2002 para a clasificación do solo rústico. Particularmente non se fai ningunha consideración sobre a congruencia da clasificación pretendida cos principios de utilización racional do solo e desenvolvemento sostible, segundo os cales, se debería valorar se resulta ou non necesario clasificar máis solo urbanizable para atender á demanda de construción de vivendas, tendo presente tamén a proximidade da cidade de Vilalba, a situación próxima ao río Madanela (espazo natural), e as determinacións do planeamento vixente, que xa prevé ámbitos cercanos nos que actualmente se pode desenvolver o uso residencial unifamiliar.
* Porén, non poden considerarse axeitadas, para xustificar a reclasificación, algunhas das razóns que expresa o proxecto, pois varios dos obxectivos que este persegue se poderían acadar con outras solucións de ordenación (por exemplo, a maior reserva de parcelas dotacionais se pode conseguir se precisamente se formula esta cualificación en lugar da residencial, o cal, ademais, sería congruente coa actual existencia de varios equipamentos de carácter deportivo). Ademais, cómpre indicar que a existencia de varias edificacións na zona -unha delas mesmo é obxecto na actualidade de expedientes de reposición da legalidade urbanística e sancionador-, non é razón (como argumenta o proxecto) para a clasificación dun solo urbanizable residencial.
II.3. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De conformidade co punto 5.c) do artigo 85 da Lei 9/2002, do 30 de decembro, de ordenación urbanística e protección do medio rural de Galicia,
denegar a aprobación definitiva á modificación puntual das normas subsidiarias de planeamento do concello de Vilalba na zona da Madanela, considerando que as deficiencias expresadas no anterior punto II obrigan, para a súa emenda, a un conxunto de modificacións que afectan substancialmente o contido da citada modificación puntual, polo que esta se considera inviable na súa actual configuración.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
3º Notifíqueselle esta orde ao concello e publíquese no Diario Oficial de Galicia.
Santiago de Compostela, 24 de maio de 2006.
María José Caride Estévez
Conselleira de Política Territorial, Obras Públicas e Transportes